Akihabara

Akihabara (jaapani keeles 秋葉原) on piirkond Akihabara jaama ümbruses Chiyoda ringkonnas Tōkyōs Jaapanis. 

Administratiivselt kuulub Akihabara piirkond Sotokanda linnaossa (外神田) ja on Kanda-Sakumachō Kaug-Lääne osa. Akihabara on lühend sõnast Akibagahara (秋葉が原 'sügislehe väljak'), mis tuleneb nimest Akiba (秋葉), mis omakorda tuleneb pärast 1869. aasta tulekahju ehitatud tuletõrjujate pühamu tuld valitseva jumaluse nimest.

Akihabara sai hüüdnime Akihabara Elektrilinn (秋葉原電気街 Akihabara Denki Gai) kohe pärast teist maailmasõda, kui sellest kujunes peamine koduelektroonikatoodete ostuala ja must turg. Tänapäeval peetakse Akihabarat otaku-kultuuri keskuseks ning videomängude, anime, manga ja arvutitoodete ostukeskuseks. Hoonetel on populaarsed anime ja manga ikoonid ning linnaosas on palju maid cafe'sid.

Geograafia 

Akihabara põhiline piirkond asub Akihabara jaamast lääne pool tänaval, kus asub enamik suuri poode. Enamik elektroonikapoode asub jaamast läänes ning anime ja manga poed ning cosplay-kohvikud on põhjas.

Tänapäeva Akihabara hõlmab mõningaid piirkondi Chiyoda ringkonnas: Sotokanda (外神田, jaamast läänes, kaasaarvatud Elektrilinn), Kanda-Hanaokachō (神田花岡町, jaama idaväljapääs) ja Kanda-Sakumachō (神田佐久間町, jaamast lõunas ja kagus). Ametlikult asub Akihabara linnaosa Taitō ringkonnas, kuid seda piirkonda ei mõelda tavaliselt Akihabara nime all. See piirneb Sotokandaga Akihabara ja Okachimachi jaamade vahel, kuid on pooleldi kaetud JR (Japan Railways Group) raudteerööbastega.

Ajalugu 

Tänapäeva Akihabara oli kunagi Edo ühe linnavärava lähedal ning oli linna ja Jaapani loodeosa vaheliseks väravaks. Seeläbi sai piirkonnast paljude käsitööliste, kaupmeeste ja ka madalama klassi samuraide kodu. Üks Tokyo paljudest tulekahjudest hävitas piirkonna 1869. aastal ning inimesed otsustasid asendada hooned pühamuga nimega Chinkasha (nüüd 秋葉神社 Akiba Jinja 'Akiba pühamu'), mis tähendab tulekustutamispühamut, et ennetada tulekahjude teket. Kohalikud nimetasid pühamut Akibaks jumaluse järgi, kes valitseb tuld ning selle järgi saigi piirkond oma nime. Pärast Akihabara jaama ehitamist 1888. aastal tõsteti pühapaik ümber Taitō ringkonda, kus see on tänapäevani.

Akihabara raudteejaama avamise järel 1890. aastal sai sellest tähtis kaubajaam ning piirkonda tekkis köögi- ja puuviljaturg. Pärast jaama ühistranspordile avamist 1920.aastal käis jaamas palju reisijaid ning peale teist maailmasõda vohas piirkonnas must turg. Akihabara eraldatus valitsuse võimust tegi piirkonnast suurepärase pinnase ettevõtlusele. 1930. aastatel muutus Akihabara tulevikku suunatud turupiirkonnaks, mis spetsialiseerus kodumasinatele nagu pesumasinad, külmkapid, televiisorid ja stereosüsteemid ning pälvides seega hüüdnime Elektrilinn.

Kui kodumasinad hakkasid 1980. aastatel kaotama oma tulevikuveetlust, pöörasid Akihabara poed tähelepanu koduarvutitele ajal, kui neid kasutasid vaid asjatundjad ja huvilised. See spetsialiseerumine tõi piirkonda uue tarbija, arvutinohiku otaku. Akihabara turg keskendus uuele klientuurile, kelle jaoks olid olulised anime, manga ja videomängud. Akihabara ja otaku seos on säilinud ja kasvanud sinnamaani, et piirkond on tuntud kui otaku-kultuuri keskus ning mõned otaku'd peavad Akihabarat pühakohaks.

Otaku-kultuur 

Otaku-kultuuri mõju on kujundanud Akihabara ettevõtteid ja hooneid, et kajastada otaku huve. Akihabara loob võimalikult sarnase õhkkonna klientuuri mängudele ja animemaailmadele. Akihabara tänavad on kaetud anime ja manga piltidega ning cosplayer'id jagavad kõnniteedel maid cafe'de reklaame. Jaapani enimmüüv kaasaegne iidoligrupp AKB48 juhib oma teatrit Akihabaras, millest ka grupi nimi on tuletatud.

Väljalaskeüritused, eriüritused ja konventsioonid Akihabaras annavad anime- ja mangafännidele mitmeid võimalusi kohtuda loojatega ja tugevdada piirkonna ja otaku-kultuuri sidemeid. Arhitektid kujundavad Akihabara poode läbipaistmatuks ja kinniseks, et peegeldada paljude otaku'de tahet elada pigem oma animemaailmades, kui näidata huvi ülejäänud maailma vastu.

Akihabara roll vabaturuna on võimaldanud ka amatöörteostel leida kirglikku publikut otaku'de seas, kes külastavad piirkonda sageli. Doujinshi ehk amatöörmanga (anime, manga või mängu põhjal fänni loodud manga) on kasvanud Akihabaras 1970. aastatest peale, kui kirjastajad hakkasid kõrvaldama mangasid, mis ei olnud peavoolu jaoks sobilikud.

Viited

Välislingid
 Akihabara Electrical Town Organizationi koduleht
 Go Tokyo Akihabara Guide

 Tōkyō